Preşedintele ucrainean Volodimir Zelenski a pledat din nou, duminică seara, în mesajul video zilnic, pentru mai multe mijloace de apărare antiaeriană arătând că numai într-o săptămână inamicul rus a folosit sute de rachete, drone şi bombe, iar în cei doi ani de război nu a existat nicio săptămână în care să nu fie atacuri din partea Moscovei.
UPDATE 11:33 – Mai multe explozii se aud la Kiev, alerta aeriană a fost declanşată
mai multe explozii au răsunat luni dimineaţă în capitala ucraineană Kiev, în timp ce sirenele de alertă aeriană au fost declanşate, au declarat reporterii Reuters.
"Explozii în capitală. De urgenţă la adăpost!" a scris primarul oraşului Kiev, Vitali Kliciko, pe Telegram.
Capitala Ucrainei a fost vizată de un atac susţinut şi săptămâna trecută.
Noul atac intervine în condiţiile în care Moscova a trecut prin tragedia atentatului de vineri de la o sală de concerte, soldat cu 137 de morţi, pentru care organizaţia Stat Islamic şi-a asumat răspunderea, dar pe care Kremlinul, care a promis răzbunare, încearcă să-l pună pe seama Ucrainei.
UPDATE 10:24 – Incendiu la cea mai mare centrală termică din regiunea Rostov, în urma unui atac cu drone
Situată în Novocherkassk, la aproximativ 53 de kilometri distanță de Rostov-pe-Don, centrala termică joacă un rol crucial în sistemul energetic al regiunii Rostov, alături de centrala nucleară Rostov NPP, potrivit Kyiv Post.
Un incendiu a izbucnit la centrala din Novocherkassk, cea mai mare centrală termică din regiunea Rostov, în noaptea de 25 martie, a confirmat Vasily Golubev, guvernatorul regional.
Conform rapoartelor, lucrătorii stației au reușit să limiteze incendiul fără să fie raportate victime. Cu toate acestea, investigațiile sunt în curs pentru a determina cauza incendiului, așa cum a declarat șeful regional.
UPDATE 8:19 – Zece răniţi la Mikolaiv, iar Odesa a rămas fără curent electric, după un atac rusesc cu drone
Armata rusă a atacat în cursul nopţii regiunile Mikolaiv şi Odesa, existând victime şi pagube la instalaţiile energetice. În Mikolaiv sunt peste 10 răniţi, iar în Odesa nu funcţionează transportul electric, relatează presa ucraineană.
Tramvaiele şi troleibuzele nu vor circula luni la Odesa, iar grădiniţele din oraş nu vor servi masa copiilor, deoarece gătitul este imposibil, după ce în cursul nopţii ruşii au lansat un atac cu drone Shahed care a afectat infrastructura electrică, relatează Ukrainskaia Pravda.
Dronele au fost lansate de pe Marea Neagră şi deşi apărarea antiaeriană a fost desfăşurată în regiunea Odesa, unele zone ale oraşului au rămas fără curent şi apă.
Ulterior, administraţia regională de stat din Odesa a confirmat că atacul cu drone a provocat o pană de curent în o parte din Odesa.
"În această noapte, atacul inamicului asupra regiunilor sudice s-a concentrat în regiunile Mikolaiv şi Odesa. Inamicul a continuat loviturile asupra instalaţiilor energetice. Înainte de atacul cu drone lansate din avioane tactice, din apele Mării Negre, încercând să afecteze activitatea apărării antiaeriene, teroriştii ruşi au tras o rachetă antiradar Kh-31P asupra regiunii Odesa, care şi-a pierdut capacitatea de luptă în aer", au explicat forţele de apărare din sudul Ucrainei, citate de UNIAN.
Ruşii au atacat în valuri cu drone de tip Shahed-131/136 din apele Mării Negre. Patru drone de atac au fost doborâte în fiecare dintre regiunile Odesa şi Mikolaiv, dar loviturile nu au putut fi evitate.
În regiunea Mikolaiv, inamicul a lovit o instalaţie energetică şi a izbucnit un incendiu, care a fost stins rapid de pompieri. În plus, dronele inamice au explodat în cartierele rezidenţiale ale regiunii. Ca urmare, o reşedinţă privată cu două etaje a fost distrusă la Mikolaiv, acolo izbucnind şi un incendiu. Mai multe case din cartier au fost lovite de unda exploziei. Potrivit datelor preliminare, 11 persoane au fost rănite, două au fost spitalizate, altele au fost tratate la faţa locului.
UPDATE
"Scutul nostru aerian trebuie să fie consolidat în mod semnificativ. Lucrăm la acest lucru cu toţi partenerii noştri, ale căror decizii pot schimba natura acestui război şi ne pot proteja oraşele şi satele de teroare. Dar, deja, de-acum soldaţii noştri doboară cel puţin o parte din rachete şi majoritatea dronelor", a spus preşedintele ucrainean.
"Săptămâna aceasta, de luni până astăzi, teroriştii ruşi au folosit aproape 190 de rachete de diferite tipuri şi aproape 140 de drone Shahed, plus alte aproape 700 de bombe aeriene ghidate. Nu a existat nicio săptămână în cei peste 2 ani de război în care Rusia să se fi abţinut de la teroare", a arătat Zelenski.
În acelaşi timp, el a sugerat că atacurile ucrainene asupra teritoriului rusesc vor continua, după ce aceste lovituri împotriva unor infrastructuri esenţiale pentru efortul de război al Rusiei s-au intensificat în ultimul timp. Duminică, Ucraina a anunţat avarierea a două nave din flota rusă de la Marea Neagră. "Facem tot ce ne stă în putinţă pentru a ne asigura că forţele de ocupaţie simt răspunsul nostru complet corect la această teroare în acelaşi mod – în fiecare săptămână, în fiecare zi", a spus Zelenski, care a mulţumit atât forţelor din apărarea antiaeriană a Ucrainei, cât şi "tuturor eroilor care distrug logistica în teritoriul ocupat, care curăţă Crimeea şi Marea Neagră de prezenţa ocupantului", referire la trupele serviciilor speciale. "Aceasta este o sarcină dificilă, dar soldaţii noştri o îndeplinesc treptat. Toată lumea poate vedea acest lucru", a punctat Zelenski.
În acelaşi timp, liderul ucrainean a cerut şi mai multe sancţiuni împotriva Rusiei, care să-i "împuţineze" potenţialul de război. "Cu cât sistemul lui Putin face mai puţini bani, cu cât sunt mai puternice sancţiunile împotriva sa şi cu cât este distrus fizic potenţialul de război al Rusiei, cu atât mai repede Ucraina, Europa noastră şi întreaga lume vor simţi din nou pacea", a arătat liderul ucrainean.
El a spus că după loviturile ruseşti de vineri seara, încă se fac efoturi pentru normalizarea situaţiei. Harkovul, de pildă, în continuare este lipsit de electricitate şi clădură. "Situaţia este foarte dificilă. Peste 200.000 de clienţi – apartamente şi case – din oraşul Harkov şi din unul dintre districtele din regiune nu au o alimentare stabilă cu energie electrică şi sunt supuşi unor programe de raţionalizare destul de stricte", a spus Zelenski.
Într-un moment în care Ucraina trece printr-un moment de cumpănă, este lipsită de mijloace şi forţe, în timp ce Rusia pare să câştige teren şi să pregătească o escaladare a războiului, liderul de la Kiev încearcă să-şi încurajeze poporul şi să-i ridice moralul, dar în acelaşi timp să tragă încă un semnal de alarmă destinat partenerilor. "Principalul lucru este să nu obosim, să nu ne reducem activitatea, să nu ne pierdem încrederea în Ucraina, în poporul nostru şi în capacitatea noastră de a transmite lumii că duşmanul vieţii umane nu are dreptul să câştige – Putin nu are dreptul să câştige. El trebuie să-şi piardă capacitatea de a distruge vieţile altora. Aceasta este singura modalitate de a asigura securitatea comună – pentru poporul nostru, pentru toţi europenii, pentru întreaga lume. Le mulţumesc tuturor celor care sunt alături de Ucraina!", şi-a încheiat Zelenski alocuţiunea video de duminică seara.